Die waarde van Geloftes | Die Vryburger
Bepaalde volksgroepe in Suid-Afrika verkondig graag dat die swart volkere eerste in Suid-Afrika was en dus die wettige “eienaars” van Suid-Afrika is.
Wat hulle versuim om te sê is dat Suid-Afrika as ‘n staat voor en ook ‘n tyd na Jan van Riebeeck se vestiging van ‘n halfwegstasie, nie bestaan het nie.
Daar kan dus geen aanspraak op “eiendomsreg” deur die swartes gemaak word nie. Die voorste swart volk wat langs die ooste suidwaarts getrek het, was daardie tyd meer as 1 000 kilometer van die Kaapse skiereiland af.
Dit was eers meer as 200 jaar later wat die suidtrekkende Kôsas en die Trekboere mekaar in die omgewing van die Visrivier ontmoet het.
Watter reg het enige swart volk om op die deel wes van die Visrivier aanspraak te maak?
Botsings het gou gekom omdat niemand terugwaarts wou trek nie. Soos algemeen bekend, kan twee volke met uiteenlopende eie tale, beginsels, lewensbeskouing, denk- en lewenswyse in geen omstandighede saamleef nie. Daar sal altyd struwelinge wees, soos tans ook, daarom het die Trekboere in samewerking met Nederland en later met die Engelse regering die Visrivier as ‘n vreedsame grens beskou.
Die Kôsas het egter voortdurend die grens oorgesteek en onrus het gevolg. (Met verwysing na grond onregmatig in besit neem, Engeland het die Kaap in 1806 sommer net eensydig geannekseer. Daarvan word selde melding gemaak).
Alle Afrikaners ken ons geskiedenis. Hierbo was net ‘n aanknopingspunt.
Die Voortrekkers het besluit om vredeliewend om die Kôsas te trek en Natal binne te gaan. Hier het hulle in vrede met die Zoeloes onderhandel om hulself binne bepaalde grense te vestig waartoe Dingaan ingestem het. Oor die verraad van Dingaan het V C Mutwa (‘n Zoeloe) in sy boek “Indaba, my children” geskryf dat dat die Zoeloes so erg oor hierdie dwase daad geskok was dat baie hom verlaat het en na Mpande oorgeloop het. Zoeloes praat nie maklik hieroor nie.
Maar ons kyk na die waarde van die Voortrekkers se gelofte. Die Zoeloes se sterk mag het die Kôsas al verder suidwaarts gedryf totdat hulle die Visrivier bereik het. As die Voortrekkers die Zoeloes nie by Bloedrivier gestuit het nie, maar die aftog moes blaas of liewer padgegee het, sou die ander Voortrekkers en alle blankes in Natal in die mag van die Zoeloes wees. Met hulle oorwinnings sou hulle voortbeweeg en die Kôsas voortdryf totdat hulle die ylbewoonde Oos-Kaap (omdat die grensboere getrek het) heeltemal beset het en verder tot by Kaappunt. Dit was immers die gang van die geskiedenis. Die inwoners in die Wes-Kaap sou dan regstreeks in die spervuur wees. Die Here het egter tussenbei getree en daarom is die gelofte op alle Afrikaners van toepassing.
Buitendien, waar ‘n groep volksgenote so verraderlik behandel is, is dit ‘n eerbare natuurlike drang van ander volksgenote om hulle summier te ondersteun.
Dit is byvoorbeeld waarom die Vrystaters die Transvalers in die Vryheidsoorlog van 1899-1902 te hulp gesnel het.
6 thoughts on “Die waarde van Geloftes”
A.Willemse April 29, 2016 at 6:24 pm
Dankie Johan, Weereens ‘n helder gesigpunt op die geskiedenis. Hierdie geskiedenis van ons mense kan nie genoeg onder die jongmense van ons volk se aandag gebring word nie. Dit is die enigste manier waarop hulle bestand kan wees teen die verdraaide indruk wat deur die pers en skool-leerplanne op hulle afgelaai word. Deur die werklike geskiedenis en ‘n gebalanseerde kennis van hulle geloofsleer lewend te hou sal ons taal en ons volk bly voortbestaan, want die deel van die jeug waarmee ek in aanraking kom se vermoë om die werklikhede van die tyd waarin ons leef te hanteer laat my met ‘n gevoel van vertroue in die toekoms van ons volk.
Ruiter vd Forums April 30, 2016 at 8:10 am
‘Hier ( Natal ) het hul in vrede met die Zoeloes onderhandel….. waartoe Dingaan ingestem het’.
In ontplooiing van die geskiedenis soos deur die skrywer uiteengesit, waarom is ‘onderhandeling’ ter sprake?
Volgens alle aanduidings is ‘niemandsland’ immers ter sprake…..dan nie?
Vaandrig April 30, 2016 at 11:47 am
“In ontplooiing van die geskiedenis soos deur die skrywer uiteengesit, ”
Juis, ja, “soos deur die skrywer uiteengesit”. Ek weet nie so mooi nie.
Vaandrig April 30, 2016 at 2:09 pm
Ontvolk, sê jy vir my! My oupa-grootjie het my vertel dat sy oupa hom na die Groot Trek in die omgewing van die Fonteine buite Pretoria gevestig het. Groot-groot oupa wou graag sy jongste dogter, wat tydens die Trek gebore is, in die Oos-Kaap laat doop en hy en sy gesin vat daar vroeg in die jare 1840’s die pad soheen toe. Wat was sy verbasing groot toe hulle in die Oos-kaap aankom en geen, maar geen, witmens daar aantref nie. Na dae se gesoek, sonder om een Blanke op te spoor, het hulle maar na Pretoria teruggekeer.
Wat ek nooit van die vertelling kon verstaan nie is waarom daar ‘n sewende (1846-18470), agste (1850-1853) en negende (1877-1878) grensoorlog was as die Oos-Kaap a.g.v. die Groot- en ander Trekke dan totaal ontvolk was nie. Miskien wou die Engelse magte en Grensboere wat nie getrek het nie, maar net die integriteit van die Kaapkolonie se grondgebied beskerm.
A.Willemse May 2, 2016 at 10:00 am
Man, jou oupa het daar mense gesoek, daar was toe net Kosas en Engelse, en hulle kom mos nou nie ‘n kind in Holands doop nie.
Ben May 2, 2016 at 10:15 am
Die Difaqane van die Zoeloes het wel tot ‘n groot uitwissing van mense gelei. Daarom dat Europese afstammelinge in die 19de eeu in die Vrystaat in die meerderheid was, want die Trekkers het stapels en stapels geraamtes van mense gevind. Nou-ja, oupastories wil dalk sentimente beklemtoon. Miskien moet die volk eers saamstem oor waar en hoe die volk ditself (moet) bevind voordat ‘n mens nasionalistiese ideologiee sal aanvaar (is ‘n swetterjoel Boererepublieke simbool van eenheid?). En dalk minder huisbediendes aanhou, want anders word die volk net meer en meer irrelevant. Was ‘n rede vir Engelse anneksasie nie die finansiele probleme van die VOC nie?